LOHJAN KÄRÄJÄOIKEUS					7.4.2008		
Postikatu 3 C							
08100 Lohja 					
puh: 010 3644 100
fax:  010 3644 110
  sähköposti:   lohja.ko@oikeus.fi

Oikeusministeriölle

Asia: Lohjan käräjäoikeuden lausunto oikeusministeriön  esityksestä 13.3.2008 käräjäoikeuksien tuomiopiireiksi.

Ministeriön esitys

Oikeusministeriö esittää käräjäoikeustyöryhmän ehdotuksesta poiketen, että Lohjan ja Raaseporin käräjäoikeudet yhdistetään Raaseporin tai Länsi-Uudenmaan käräjäoikeudeksi siten, että yhdistetyssä käräjäoikeudessa on pääkanslia Tammisaaressa ja sivukanslia Lohjalla. Lisäksi käräjäoikeudessa olisi  istuntopaikka Kirkkonummella. 

Työryhmän ehdotuksesta poikkeavaa esitystään ministeriö on perustellut vain sillä, että ratkaisu osaltaan turvaisi ruotsinkielen säilymisen käräjäoikeuden työkielenä.
Muita perusteluja ei ratkaisulle ole esitetty.

Käräjäoikeuden lausunto

Päätoimipaikan oikea sijaintipaikka on Lohja

Lohjan käräjäoikeuden aiemmassa lausunnossa on selvitelty niitä syitä, miksi käräjäoikeusuudistuksen tavoitteet eivät voi toteutua suunnitellussa Lohjan ja Raaseporin hajautetussa yhdistämisessä.  
Uudistuksella tavoiteltu tehon ja laadun lisäys edellyttää toimintojen keskittämistä mahdollisimman pitkälle saman katon alle.  Onkin varsin  todennäköistä,  että esityksen tarkoittama sivukanslia tullaan jossakin tulevaisuudessa lopettamaan ja toiminnot keskitetään pääkansliaan niin, että sivukansliaan jää vain samanlainen istuntopaikka kuin on nyt Kirkkonummella. 
Pääkanslian sijaintipaikkakunnalla on senkin vuoksi suurempi merkitys kuin mitä esityksestä voi ensilukemalla havaita.

Se, missä käräjäoikeuden päätoimipiste sijaitsee, vaikuttaa  olennaisesti käräjäoikeuden kykyyn tuottaa tuomiopiirin kaikkien kuntien ja niiden asukkaiden tarpeita vastaavia korkealaatuisia oikeuspalveluja nyt ja tulevaisuudessa.

Ei ole sattumaa, että länsiuusimaalaisten oikeusriitoja on ratkottu Lohjalla jo Kustaa Vaasan ajoista 1500 luvulta lähtien. 
Lohja sijaitsee käytännöllisesti katsoen alueen maantieteellisessä keskipisteessä ja suurimmassa osassa alueen kuntia Lohjan tavoitettavuus on parempi kuin Tammisaaren. Raaseporinkin käräjäoikeuden tuomiopiiriin kuuluvista kunnista kirkkonummelaisilla, inkoolaisilla ja siuntiolaisilla  on lyhyempi matka Lohjalle kuin Tammisaareen. Myös Karjaan toisesta keskuksesta Mustiolta on lyhyempi matka Lohjalle. Tammisaari  puolestaan on kovin kaukana kaikista Lohjan käräjäoikeuden piiriin kuuluvista kunnista. 
Liikenneyhteyden Lohjalle ovat valtakunnallisestikin ajatellen hyvät ja Helsingin-Turun moottoritien valmistuttua vain paranevat.

Vaikka käräjäoikeuden sijainnin merkitys kulkuvälineiden ja asiointitapojen kehittyessä on vähentynyt, se ei ole vailla merkitystä.

Käräjäoikeuksien tuomiopiirin väestönkasvu näytäisi  tulevaisuudessakin painottuvan  Kirkkonummelle, Lohjalle ja Vihtiin. Lohjan-Vihdin talousalue on varsin vahva ja voimakkaasti kehittyvä. Raaseporin käräjäoikeuden tuomiopiirissä ei ole samanlaista yhtenäistä vahvaa talousaluetta. 
Käräjäoikeuden päätoimipaikan tulee olla siellä, minne alueen kehitys painottuu. 

Lohjan käräjäoikeuden oikeustalo on valmistunut vuonna 2002. Sen kanssa samassa rakennuskompleksissa sijaitsee saman omistajan monilta osin samaa yhteistä tekniikkaa käyttävä kihlakunnanviraston talo, joka on maanalaisella käytävällä yhdistetty oikeustaloon. 
Kihlakunnanviraston puolella tapahtuneiden uudelleen järjestelyjen vuoksi talosta lienee varsin helppo saada yhdistyvän  käräjäoikeuden tulevaisuudessa tarvitsemat lisätilat. Samanlaista mahdollisuutta ei tiettävästi ole Tammisaaressa.

Espoon, Vihdin ja Kirkkonummen asutuskeskuksien lähellä moottoritien päässä sijaitseva Lohja on pätevän kaksikielisenkin henkilöstön rekrytointia ajatellen huomattavasti houkuttelevampi paikkakunta työpaikkana kuin syrjäisempi Tammisaari. 

Kaikki syyt puoltavat sitä, että käräjäoikeuden päätoimipaikan tulee sijaita Lohjalla, jossa käräjäoikeus pystyy parhaiten palvelemaan kehittyvän alueen väestön ja talouselämän tarpeita..

Ruotsinkielen asema ministeriön esityksen perusteena

Lohjan ja Raaseporin käräjäoikeuksien tuomiopiirien väestöstä suomenkielisiä on yli 80 prosenttia ja ruotsinkielisiä noin 15 prosenttia lopun ollessa muunkielisiä.  
Kaikissa Lohjan tuomiopiirin kunnissa  väestö on käytännössä kokonaan suomenkielistä. Kirkkonummella  suomenkielisen väestön osuus on noin 80 prosenttia. 
Yhteisen alueen kunnista vain Tammisaaressa, Inkoossa ja Karjaalla  enemmistö on ruotsikielistä.  Inkoossa ja Karjaallakin suomenkielisen väestön osuus on jo lähes puolet.

Käräjäoikeuksien tuomiopiirin väestönkasvu Lohjalla, Vihdissä ja  Kirkkonummella tarkoittaa käytännössä  suomenkielisen väestön lisääntymistä.  Myös ruotsinkielisen väestön alueella suuntaus näyttäisi olevan se, että suomenkielisen väestön suhteellinen osuus kunnissa kasvaa.

Nyt ministeriö esittää käräjäoikeuden pääkansliaksi ruotsinkielistä toimipaikkaa, joka sijaitsee alueen laidalla,  olemattomien liikenneyhteyksien päässä sieltä, missä alueen suomenkielinen väestö pääosin asuu ja mihin alueen kehitys keskittyy. 
Näin menetellessään ministeriö on pienen ja  tulevaisuudessa suhteellisesti pienenevän vähemmistön kielellisten intressien vuoksi kokonaan sivuuttanut alueen valtaväestön ja talouselämän tarpeet.

Ei ole mitään todellista aihetta pelätä, että ruotsinkielisen väestönosan mahdollisuus saada palvelu äidinkielellään vaarantuisi tilanteessa, jossa käräjäoikeuden päätoimipaikka on Lohjalla.
Raaseporin käräjäoikeuden ruotsinkielinen henkilökunta on yhdistyvässä käräjäoikeudessa kokonaisuudessaan palvelemassa alueen ruotsinkielistä väestöä samoin edellytyksin kuin nytkin. Ruotsinkielisen osaston tai pysyvien ruotsinkielisten virkojen  perustaminen yhdistyvään käräjäoikeuteen myös takaa sen, että ruotsinkielisen vähemmistön mahdollisuus saada palveluja äidinkielellään ei  ajan myötä katoa.  

Tässä yhteydessä voi todeta, että sama kielikysymys on äskettäin ollut varsin vahvasti esillä Inkoon ja Siuntion tehdessä  valintaa terveydenhoidon kuntayhteistyöstä Raaseporin ja  Lohjan alueiden välillä.  Vaikka terveydenhoidon voi olettaa olevan oikeudenhoitoa lähempänä tavallisen kansalaisen arkea, Inkoossa ja Siuntiossa päädyttiin yhteistyöhön Lohjan alueen kanssa kieliongelmia pelkäämättä.

Huoli ruotsinkielisten palvelujen säilymisestä on käräjäoikeuksienkin yhdistymisessä ollut perusteeton. Myös tässä ratkaisun perusteena pitää olla ensisijassa yleinen etu ja käräjäoikeusuudistuksen tavoitteiden toteutuminen.

Lohjan käräjäoikeuden tuomiopiiriin kuuluvien suomenkielisten kuntien kuulemisesta 

Työryhmän ehdotusta Lohjasta yhdistettävän käräjäoikeuden päätoimipaikkana pidettiin siinä määrin järkevänä ja oikeana, ettei Lohjan käräjäoikeuden alueella osattu lainkaan epäillä, että jokin muu ratkaisu voisi olla mahdollinen.  Sama käsitys on ilmeisesti alunperin ollut myös oikeusministeriössä, koska työryhmän ehdotuksesta ei katsottu tarpeelliseksi pyytää  lausuntoa yhdeltäkään Lohjan käräjäoikeuden tuomiopiirin kunnalta.  Kaikilta Raaseporin alueen kunnilta lausunto kyllä pyydettiin.

Ministeriön esitys on ollut odottamaton  ja yllättävä   Se on tehty kokonaan Lohjan tuomiopiirin kuntia kuulematta. Kansanomaisesti sanottuna esitys tuli Lohjan alueen kunnille suoraan puskasta. Näissä olosuhteissa lienee selvää, että ilmenee epätietoisuutta ja ehkä epäilyjäkin siitä, mikä oikein on ministeriössä mielen kääntänyt. 

Ministeriössä on nyt herätty siihen, että hyvä hallintotapa olisi edellyttänyt myös Lohjan tuomiopiirin kuntien kuulemista.
Kunnille onkin annettu mahdollisuus antaa kirjallinen lausuntonsa ministeriön esityksestä.  Aikaa on annettu kaksi viikkoa. Jos vähääkään tuntee menettelytapoja  kuntien päätöksenteossa,  ymmärtää, että ne eivät ehdi tuossa ajassa perehtyä riittävästi esitykseen ja sen vaikutuksiin.

Kuntien edustajat on myös kutsuttu Tammisaaressa 27.5.2008 pidettävään info- ja kuulemistilaisuuteen. Kun asetus on tarkoitus vahvistaa kesäkuussa, voidaan olettaa, että se on jo tuossa vaiheessa valmiiksi kirjoitettu.  Kokouspaikan valintakin viittaa siihen, että ratkaisu on tehty, eikä tarkoitus ole  antaa  Lohjan alueen kunnille mitään todellista mahdollisuutta vaikuttaa asiaan.

Yhteenveto

Ministeriön esitys on tehty alueen pienen ruotsinkielisen vähemmistön ehdoilla eikä se vastaa alueen valtaväestön tarpeita.
Ratkaisun perusteluiksi esitetty pelko siitä, että ruotsinkielisen vähemmistön mahdollisuus saada oikeuspalveluja äidinkielellään katoaa, on perusteeton.
Ministeriön esitys on tehty Lohjan tuomiopiirin alueen suomenkielisiä  kuntia kuulematta.  Tapa, jolla ministeriö on varannut niille tilaisuuden tulla kuulluksi vasta jälkikäteen, ei ole hyvän hallintomenettelyn mukainen. Selvää on, ettei tällainen  menettely ole omiaan edistämään yhteistyöhalukkuutta yhdistämisessä millään tasolla.

Työryhmän ehdotus siitä, että yhdistettävän käräjäoikeuden päätoimipaikka on Lohja, on perusteltu ja uudistuksen tavoitteita parhaiten palveleva ratkaisu  nyt ja vielä enemmän tulevaisuudessa. Jos yhdistäminen toteutetaan, se tulee tapahtua työryhmän ehdottamalla tavalla.

Markku Brax
Lohjan käräjäoikeuden laamanni